AFRIKAANSE OPSOMMING: Hierdie proefskrif beskou die varierende gedrag van klavierklawer keerwalle (KKK) vanuit ’n hidrodinamiese en strukturele oogpunt. Hul vorm maak hulle baie rigied, maar daar is dunner dele van ’n KKK wat moontlik vatbaar is vir die ontstaan van vibrasies, meer spesifiek vloeigedrewe vibrasies. Sodanige vibrasies, indien sterk genoeg en van voldoende tydsduur, kan lei tot die ontwikkeling van materiële vermoeidheid in hoë spanningsones van die struktuur. Dit is veral die geval in staal KKKs waarvan die slankheid en lae massa dit vatbaar maak vir vibrasie soos in hierdie studie uiteengesit. ’n Aantal hidrodinamiese bronne van opwekking is gevind by KKKs. Dit sluit in die afwerp van werwels vanaf ’n vrye afskuiflaag wat by die ingang van die KKK se inlaat klawer ontwikkel; die onstabiele fluktuasie van die lugholte onder die oorloopnappe; sowel as die ossillasie van die nappe self. Die werwelafwerping, en die drukvariasies wat dit op die stroomopkant van die keerwal veroorsaak, was die fokus van die studie aangesien dit gevind is dat dit ’n baie stabiele vloeiverskynsel is. In teenstelling met literatuur het veranderinge in die deurstroming en die inlaatklawerwydte geen invloed gehad op die eienskappe van hierdie drukossillasies nie. Die wyse waarop hierdie drukvariasies op die laterale symuur van die KKK verskyn, is ondersoek in die lig van die modale vorms van die struktuur. Daar is bevind dat daar ’n oorvleueling was tussen die aanwendingsfrekwensies en die natuurlike frekwensies van die struktuur, dus bestaan daar ’n moontlikheid vir resonansie om plaas te vind. Daar was egter ’n algemene gebrek aan korrelasie in die aanwendings, wat hul vermoë om enige van die modusse te aktiveer verminder het ten spyte van die oorvleueling in frekwensie. Dit beteken dat die vibrasie reaksie van die struktuur beperk is. Die studie is uitgevoer met twee fisiese modelle sowel as ’n reeks numeriese modelle van die hidrodinamiese en strukturele omgewing. Hierdie afsonderlike numeriese modelle is gekalibreer teen hul fisiese eweknieë en is dan gekombineer in ’n gekoppelde vloei-struktuur interaksie model. Hierdie geïntegreerde numeriese model was in staat om baie van die vibrasieeienskappe wat in die fisiese model waargeneem is, te simuleer, insluitend die invloed van toegevoegde massa en demping. Ontleding van die gegenereerde stres- en spanningdata het getoon dat, hoewel vloeigedrewe vibrasies by die KKK se symuur voorkom, die grootte van die strukturele reaksie in die meeste gevalle beperk is en dit dus onwaarskynlik sal lei tot materiële vermoeidheid. Nietemin, alternatiewe konstruksiemateriale soos vlekvrye staal of PVC kan nog steeds sulke probleme ervaar wat dus in ag geneem moet word in hul ontwerp. Die bevindings van hierdie proefskrif toon dat klavierklawer keerwalle wel geneig is tot vloeigedrewe vibrasies as gevolg van hul vorm en hul dun aard. Goeie ontwerp kan egter die negatiewe invloed van hierdie vibrasies op die bedryf en duursaamheid van die struktuur beperk